DA Den Europæiske Unions Tidende C 164/1

Resolution vedtaget af Rådet og repræsentanterne for medlemsstaternes regeringer, forsamlet i Rådet, om den strukturerede dialog med unge om ungdomsbeskæftigelse

2011/C 164/01

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER,

SOM MINDER OM FØLGENDE:

Resolutionen af 15. november 2005 (1) opfordrede Europa-Kommissionen og medlemsstaterne til at udvikle en struktureret dialog med de unge og deres organisationer, forskere på ungdomsområdet og de politiske beslutningstagere.

Konceptet struktureret dialog blev yderligere støttet af resolutionen af 26. oktober 2006 (2), hvori det hedder, at der bør tages behørigt hensyn til den strukturerede dialog og dens resultater i den politiske beslutningstagning på alle relevante niveauer.

Rådets resolution om nye rammer for det europæiske samarbejde på ungdomsområdet (2010-2018) (3) anerkendte alle unge som en ressource for samfundet og fremhævede betydningen af at sikre de unges ret til at deltage i udviklingen af politikker, der berører dem, ved hjælp af en løbende struktureret dialog med de unge og ungdomsorganisationerne.

ERKENDER FØLGENDE:

Den strukturerede dialog skal tjene som et forum for løbende fælles overvejelser om prioriteter for samt gennemførelse og opfølgning af det europæiske samarbejde på ungdomsområdet. Målsætningen er at inddrage et bredt spektrum af unge og ungdomsorganisationer på alle niveauer i medlemsstaterne i høringerne på EU's ungdomskonferencer og i løbet af den europæiske ungdomsuge.

Den strukturerede dialog bygger på arbejdscyklusser på 18 måneder med en overordnet tematisk prioritet og specifikke emner, der svarer til de overordnede mål for det europæiske samarbejde på ungdomsområdet. I den forbindelse blev Rådet i november 2009 enigt om, at unges beskæftigelse er den overordnede tematiske prioritet for det europæiske samarbejde på ungdomsområdet i den første arbejdscyklus på 18 måneder (perioden 1. januar 2010-30. juni 2011).

Høringerne som led i den strukturerede dialog har form af debatter om spørgsmål af fælles interesse, fra lokalt niveau til EU-niveau. På europæisk niveau er den europæiske styringsgruppe for den strukturerede dialog koordinationsorganet for høringerne. Den er sammensat af repræsentanter for formandskabstrioens medlemsstater (ministerier, nationale ungdomsråd og de nationale kontorer for Aktive Unge-programmet), Europa-Kommissionen og Det Europæiske Ungdomsforum. På nationalt niveau har medlemsstaterne støttet oprettelsen af nationale arbejdsgrupper eller anvendt eksisterende strukturer for at høre unge og ungdomsorganisationer. Resultaterne af de nationale høringer, der er behandlet og indsamlet af den europæiske styringsgruppe, forelægges på EU's ungdomskonferencer.

ANERKENDER FØLGENDE:

Efter den proces, der er fastlagt i Rådets resolution om nye rammer for det europæiske samarbejde på ungdomsområdet (2010-2018), har den første cyklus i den strukturerede dialog været forum for fælles overvejelser om ungdomsrelaterede politikker, og der er blevet påpeget yderligere en række udfordringer, der skal løses. Som et resultat af processens karakter fik unge i hele Den Europæiske Union mulighed for på samme tid at udtrykke deres meninger og idéer om et fælles prioriteret emne.

Ud over nationale ungdomsråd blev andre aktører inden for ungdomspolitik som f.eks. ministerierne, de nationale kontorer for Aktive Unge-programmet, ungdomsarbejdere og ungdomsforskere inddraget.

Et stigende antal nationale arbejdsgrupper deltager i de tilbagevendende høringsrunder ved at udforme strategier og metoder til implementering af de strukturerede dialog med unge og forelægge nationale rapporter for den europæiske styringsgruppe. Disse bidrag og de videre drøftelser, der fandt sted under EU's ungdomskonferencer, bragte politiske budskaber frem, der gav input til EU's politik.

HENSTILLER FØLGENDE:

Den strukturerede dialog dog bør udvikles yderligere, og der er en række områder, der kan behandles i løbet af den anden 18-måneders arbejdscyklus, herunder:

Politisk opfølgning

a) fremme af en politisk opfølgning af resultaterne af den strukturerede dialog

b) feedback til unge om de foranstaltninger, der er truffet på baggrund af resultaterne af den strukturerede dialog,

Deltagelse af alle interessenter

a) fremme af inddragelsen af unge med færre muligheder

b) fremme af inddragelsen af repræsentanter for lokale og regionale myndigheder

c) fremme af inddragelsen af ungdomsforskere og bedre udnyttelse af deres viden og ekspertise inden for planlægning, implementering og opfølgning af processen

d) fremme af en mere omfattende og mere gennemsigtig kommunikation mellem alle interessenter.

Økonomisk støtte til den strukturerede dialog

Bæredygtig støtte til den strukturerede dialog på ungdomsområdet i forbindelse med næste generation af EU-programmer med forbehold af den fremtidige finansielle ramme.

Tidsramme

Fastsættelse af en realistisk og passende tidsramme og af frister for høringerne.

Metoder

a) anvendelse af relevante og effektive metoder, der stimulerer til kvalitetsoutput af den strukturerede dialog

b) udveksling af bedste praksis mellem de nationale arbejdsgrupper

c) forenkling af processen og strukturerne under fuld overholdelse af nærhedsprincippet

d) i relevante tilfælde anvendelse af forskellige instrumenter, f.eks. sociale medier, internettet og onlinehøringer

e) udformning af en proces, der giver mening for de unge

f) klar og præcis sprogbrug ved udformningen af høringsspørgsmålene

g) finpudsning af arbejdsmetoderne på EU's ungdomskonferencer.

ER ENIGE OM FØLGENDE:

— Den overordnede tematiske prioritet for det europæiske samarbejde på ungdomsområdet for den anden 18-måneders arbejdscyklus (perioden 1. juli 2011-31. december 2012) er unges deltagelse med særlig vægt på deltagelse i det demokratiske liv. De specifikke prioriteter for formandskabstrioen i den anden arbejdscyklus er gengivet i bilag I.

— De udvalgte prioriterede områder kan suppleres af hvert formandskab i lyset af en eventuel ny udvikling

— De første to arbejdscyklusser under den strukturerede dialog bør evalueres af Rådet i forbindelse med den EU-ungdomsrapport, Kommissionen skal forelægge i slutningen af 2012

— De områder, der gælder for den næste formandskabstrio, bør defineres inden indledningen af dens periode efter den evalueringsrapport, som Rådet udarbejder.

MENER FØLGENDE:

Resultatet af den første cyklus i den strukturerede dialog bygger på resultaterne af de nationale høringer under det spanske, belgiske og ungarske formandskab samt på EU's ungdomskonferencer i Jerez de la Frontera i april 2010, i Leuven i oktober 2010 og i Budapest i marts 2011. På den spanske EU-ungdomskonference fastsatte repræsentanter for medlemsstaterne og ungdomsdelegerede i fællesskab prioriteter for unges beskæftigelse, og den belgiske EU-ungdomskonference overførte dem samlet til poliske henstillinger, der blev omsat i konkrete resultater på den ungarske EU-ungdomskonference.

FREMHÆVER FØLGENDE:

Følgende punkter blev fremhævet som prioriterede områder i konklusionerne fra den strukturerede dialog om unges beskæftigelse:

1) Fremme af lettere adgang for alle unge, navnlig unge med færre muligheder, til ungdomsvenlig information af høj kvalitet om arbejdsmarkedet er af afgørende betydning. Karriereorienteret uddannelse og vejledning skal integreres på alle relevante niveauer i de formelle uddannelser og de ikke-formelle læringsforløb for at øge de unges opmærksomhed og give dem bedre chancer i forbindelse med arbejdsmarkedets krav og forberede dem til arbejdslivet.

2) Ungdomsarbejde og ikke-formel læring kan anerkendes og støttes yderligere som en betydelig kilde til støtte med henblik på at udstyre unge med kvalifikationer og kompetencer og derved lette deres adgang til arbejdsmarkedet og bidrage til målene for Europa 2020-strategien.

3) Det er af vital betydning at forbedre de unges adgang til arbejdsmarkedet gennem skræddersyede politikforanstaltninger, hvor det er hensigtsmæssigt, og det er ønskeligt med en kvalitetsramme for praktikantophold for at sikre den uddannelsesmæssige værdi af sådanne erfaringer.

4) Der er behov for forbedret fleksibilitet og sikkerhed for unge, således at de kan kombinere beskæftigelse med videreuddannelse, uddannelse, frivilligt arbejde og privatliv.

5) Det er nødvendigt at fremme lige adgang til mobilitetsmuligheder for unge ved at strømline de administrative procedurer med reference til Europa 2020-strategien og navnlig flagskibsinitiativet »Unge på vej«.

OPFORDRER I LYSET AF DE OVENFOR SKITSEREDE RESULTATER MEDLEMSSTATERNE OG/ELLER KOMMISSIONEN TIL INDEN FOR DERES RESPEKTIVE KOMPETENCEOMRÅDER

at notere sig konklusionerne af den strukturerede dialog og udforme kanaler til kommunikation og samarbejde med andre relevante politikområder og afdelinger både inden for og mellem de forskellige EU-institutioner og i medlemsstaterne og fremme politikker og foranstaltninger, der er målrettet unge, og som anvender den tostrengede tilgang som fastsat i Rådets resolution om nye rammer.

(1) EUT C 292 af 24.11.2005, s. 5.

(2) EUT C 297 af 7.12.2006, s. 6.

(3) EUT C 311 af 19.12.2009, s. 1.